Prop. 108 L

(2018–2019)
Proposisjon til Stortinget (forslag til lovvedtak)

Tillegg til Prop. 86 L (2018–2019) om lov om havner og farvann (havne- og farvannsloven)

Tilråding fra Samferdselsdepartementet 10. mai 2019, godkjent i statsråd samme dag. (Regjeringen Solberg)

Dokumentet på regjeringen.no

1 Proposisjonens hovedinnhold

Prop. 86 L (2018–2019) ble lagt frem for Stortinget 10. april 2019. Etter at proposisjonen ble fremmet for Stortinget har det blitt avdekket at det i enkelte bestemmelser i lovforslaget er uteglemt å videreføre enkelte punkter i gjeldende rett. Dette gjelder klageinstans for enkeltvedtak truffet av kommunen, tillatelsesmyndighet for tiltak som kan påvirke forsvars- og beredskapsinteresser og hjemmel for overtredelsesgebyr. I tillegg foreslås det endringer som følge av ny grenselov.

Departementet fremmer med dette forslag til tillegg til Prop. 86 L (2018–2019). Forslagene i denne proposisjonen legges frem for Stortinget uten forutgående høring, da dette anses som åpenbart unødvendig og vil kunne vanskeliggjøre ikrafttredelse av loven, jf. utredningsinstruksens punkt 3-3 andre ledd. Dette forslaget innebærer en videreføring av gjeldende rett, og det fremstår som åpenbart at det har vært intensjonen med forslaget at gjeldende rett på de aktuelle punktene skal videreføres. Forslaget til endringene må anses å være av mindre betydning, og er ment å korrigere bestemmelser som ellers kan få utilsiktede økonomiske og administrative konsekvenser. For å rekke planlagt ikrafttredelse 1. januar 2020 bør dette forslaget behandles i Stortinget samtidig med Prop. 86 L (2018–2019).

2 Klageinstans for enkeltvedtak truffet av kommunen

Etter gjeldende havne- og farvannslov § 12 er departementet (Kystverket) klageinstans for enkeltvedtak som er truffet av kommunen etter loven. Hvem som skal være klageinstans for slike vedtak er ikke omtalt i Prop. 86 L (2018–2019). Uten en egen bestemmelse om hvem som er klageinstans for enkeltvedtak truffet av kommunen, vil det etter forvaltningsloven være fylkesmannen som er klageinstans. Dette vil innebære nye oppgaver for fylkesmannen som ikke er utredet og som kan medføre store økonomiske og administrative konsekvenser, uten at det har vært intensjonen med lovforslaget.

Det er etter departementets vurdering hensiktsmessig og ressurseffektivt at Kystverket, som innehar nødvendig kompetanse for å behandle klager etter havne- og farvannsloven, fortsatt er klageinstans for enkeltvedtak truffet av kommunen etter loven. Departementet foreslår derfor å videreføre gjeldende rett gjennom et nytt andre ledd i lovforslagets § 4.

3 Tiltak som kan påvirke forsvars- og beredskapsinteresser

Etter gjeldende havne- og farvannslov § 28 er departementet tillatelsesmyndighet for tiltak som kan påvirke Forsvarets interesser. I Prop. 86 L er det foretatt en lovteknisk endring av bestemmelsene om søknadspliktige tiltak, som utilsiktet har ført til at kommunen er utpekt som tillatelsesmyndighet for slike tiltak i eget sjøområde. Dette vil innebære nye oppgaver for kommunen, noe som ikke er utredet og som ikke har vært intensjonen med lovforslaget.

Departementet mener at det er hensiktsmessig og ressurseffektivt at Kystverket er tillatelsesmyndighet for tiltak som kan påvirke forsvars- og beredskapsinteresser. Gjeldende rett foreslås videreført ved at ny bokstav i legges til forslagets § 14 tredje ledd.

4 Overtredelsesgebyr

Overtredelse av kommunens ordensforskrifter er straffbart etter gjeldende havne- og farvannslov. Tilsvarende bestemmelse er ikke tatt med i opplistingen av hvilke handlinger som kan ilegges overtredelsesgebyr og straff etter forslag til ny lov. En slik endring vil innebære at handlinger som er straffbare etter gjeldende lov, ikke vil være straffbare etter ny lov. Dette vil kunne svekke etterlevelsen av regelverket. Gjeldende rett foreslås videreført ved å tilføye en henvisning til lovforslaget § 9 første ledd i forslaget til § 50 første ledd bokstav a.

5 Endringer i kystvaktloven

I havne- og farvannsloven § 54 nr. 1 er det foreslått enkelte endringer i kystvaktloven § 12 første ledd. Departementet har blitt gjort oppmerksom på at denne bestemmelsen også er vedtatt endret i lov 20. april 2018 nr. 8 om grensetilsyn og grensekontroll av personer (grenseloven), som ennå ikke har trådt i kraft. Ut fra forslaget til § 54 nr. 1 vil det bli en dobbeltregulering av enkelte av Kystvaktens oppgaver, noe som er uheldig. Departementet foreslår derfor å oppheve bestemmelsen i grenseloven som endrer kystvaktloven § 12 første ledd, og å ta inn en henvisning til grenseloven i havne- og farvannsloven. Dette gjøres henholdsvis gjennom å ta inn et nytt § 54 nr. 4 og å endre § 54 nr. 1.

6 Økonomiske og administrative konsekvenser

Forslagene viderefører gjeldende rett og innebærer ingen økonomiske eller administrative konsekvenser.

7 Merknader til endringene

Til endringen i § 4

Endringen i § 4 innebærer en videreføring av havne- og farvannsloven (2009) § 12. Det vises til merknadene til § 12 i forarbeidene til havne- og farvannsloven (2009), jf. Ot.prp. nr. 75 (2007–2008) Om lov om havner og farvann.

Til endringen i § 14

Endringen innebærer at departementet er tillatelsesmyndighet for tiltak som kan påvirke forsvars- og beredskapsinteresser, uavhengig av hvor tiltaket skal iverksettes. Endringen viderefører gjeldende rett om hvem som er tillatelsesmyndighet for slike tiltak, jf. havne- og farvannsloven (2009) § 28. Som en følge av dette er punktumet i bokstav h fjernet.

Til endringen i § 50

Endringen innebærer at den som forsettlig eller uaktsomt overtrer enkeltvedtak eller forskrifter etter lovforslaget § 9 første ledd kan ilegges overtredelsesgebyr eller straff. Slike overtredelser er straffbare også etter havne- og farvannsloven (2009) § 62 bokstav e.

Til endringen i § 54

Det tas i nr. 1 inn en henvisning til grenseloven i forslaget til endringer i kystvaktloven § 12 første ledd. Samtidig tas det inn et nytt nr. 4, som opphever bestemmelsen i grenseloven om endringer i kystvaktloven § 12 første ledd. Dette hindrer at det oppstår dobbeltregulering.

Tilråding

Samferdselsdepartementet

tilrår:

At Deres Majestet godkjenner og skriver under et fremlagt forslag til proposisjon til Stortinget om tillegg til Prop. 86 L (2018–2019) om lov om havner og farvann (havne- og farvannsloven).

Vi HARALD, Norges Konge,

stadfester:

Stortinget blir bedt om å gjøre vedtak om endring av Prop. 86 L (2018–2019) om lov om havner og farvann (havne- og farvannsloven) i samsvar med et vedlagt forslag.

Forslag
til vedtak om endring av Prop. 86 L (2018–2019) om lov om havner og farvann (havne- og farvannsloven)

§ 4 skal lyde:

§ 4 Delegering av kommunens myndighet og klageinstans

Kommunens myndighet etter denne loven kan delegeres til interkommunalt samarbeid etter bestemmelsene i kommuneloven og til selskap etablert i henhold til lov 29. januar 1999 nr. 6 om interkommunale selskaper.

Departementet er klageinstans for enkeltvedtak som er truffet av kommunen eller etter myndighet delegert fra kommunen. Departementet kan i forskrift fastsette annen klageinstans.

§ 14 tredje ledd bokstav h og i skal lyde:

h) tiltak som kan skape vesentlige hindringer eller ulempe for den alminnelige ferdsel, herunder sprengning, større slep, omlasting fra skip til skip, seismiske undersøkelser og utprøving av utstyr

i) tiltak som kan påvirke forsvars- og beredskapsinteresser i farvannet.

§ 50 første ledd bokstav a skal lyde:

a) enkeltvedtak eller forskrift gitt i medhold av § 7, § 8 første ledd, § 9 første ledd, § 28 andre ledd, § 38 tredje ledd og § 39 andre ledd

§ 54 nr. 1 skal lyde:

1. I lov 13. juni 1997 nr. 42 om Kystvakten skal § 12 første ledd lyde:

Kystvakten kan føre kontroll med at bestemmelser gitt i eller i medhold av følgende lover blir overholdt

a) lov 14. juni 1884 nr. 3 om beskyttelse av undersjøiske kabler og rørledninger utenfor sjøterritoriet

b) lov 21. juni 1963 nr. 12 om vitenskapelig utforskning og undersøkelse etter og utnyttelse av andre undersjøiske naturforekomster enn petroleumsforekomster

c) sjøloven kapittel 6 A. Politiets kompetanse etter sjøloven § 145 og regler gitt i medhold av den, gjelder tilsvarende for Kystvakten

d) lov 29. november 1996 nr. 72 om petroleumsvirksomhet

e) småbåtloven kapittel 3

f) skipssikkerhetsloven, med unntak av kapittel 5

g) utlendingsloven

h) grenseloven, og

i) havne- og farvannsloven.

§ 54 ny nr. 4 skal lyde:

I lov 20. april 2018 nr. 8 om grensetilsyn og grensekontroll av personer skal § 28 andre ledd nr. 2 lyde:

I lov 13. juni 1997 nr. 42 om Kystvakten skal § 3 andre ledd andre punktum lyde:

Kontroll kan likevel ikke skje på land, med mindre dette fremstår som åpenbart nødvendig, eller kontrollen gjelder overholdelse av grenseloven for personer som har gått eller skal gå ombord i eller i land fra fartøy.